02007A1219(11) — BG — 01.07.2013 — 001.001

Този текст служи само за информационни цели и няма правно действие. Институциите на Съюза не носят отговорност за неговото съдържание. Автентичните версии на съответните актове, включително техните преамбюли, са версиите, публикувани в Официален вестник на Европейския съюз и налични в EUR-Lex. Тези официални текстове са пряко достъпни чрез връзките, публикувани в настоящия документ

Изменен с









▼B

СПОРАЗУМЕНИЕ

между Европейския ►M1 Съюз ◄ и Република Молдова за улесняване на издаването на визи







ЕВРОПЕЙСКАТА ОБЩНОСТ, наричана по-долу „Общността“, и РЕПУБЛИКА МОЛДОВА, наричани по-долу „страните“, КАТО ИМАТ ПРЕДВИД, че от 1 януари 2007 г. гражданите на ЕС са освободени от изискването за визи, когато пътуват до Република Молдова за период от време, ненадвишаващ 90 дни в рамките на период от 180 дни, или за транзитно преминаване през територията на Република Молдова; С ОГЛЕД НА по-нататъшното развитие на приятелските отношения между страните и в желанието си да улеснят контактите между народите като важно условие за стабилно развитие на икономическите, хуманитарните, културните, научните и други връзки чрез улесняване на издаването на визи на молдовски граждани; КАТО ВЗЕХА ПРЕДВИД действащия План за действие между ЕС и Молдова, в който е отбелязано, че следва да се установи конструктивен диалог в сферата на сътрудничеството при издаването на визи между ЕС и Молдова, в това число и обмен на мнения за възможности за улесняване на издаването на визи в съответствие с достиженията на правото на Общността; КАТО ПРИЕХА като дългосрочна перспектива въвеждането на безвизов режим на пътуване за гражданите на Република Молдова; КАТО ПРИЕХА, че ако Република Молдова въведе отново изискването за визи за гражданите на ЕС, същите улеснения, предоставени съгласно настоящото споразумение на молдовските граждани, ще се прилагат автоматично, на основата на реципрочност, към гражданите на ЕС; КАТО ПРИЕХА, че улесненията за издаване на визи не следва да водят до незаконна миграция и като отделиха специално внимание на сигурността и обратното приемане; КАТО ВЗЕХА ПРЕДВИД Протокола относно позицията на Обединеното кралство и Ирландия и Протокола относно включването на достиженията на правото от Шенген в рамките на Европейския съюз, приложени към Договора за Европейския съюз и Договора за създаване на Европейската общност, и като потвърждават, че разпоредбите на настоящото споразумение не се прилагат за Обединеното кралство и Ирландия; КАТО ВЗЕХА ПРЕДВИД Протокола относно позицията на Дания, приложен към Договора за Европейския съюз и Договора за създаване на Европейската общност, и като потвърждават, че разпоредбите на настоящото споразумение не се прилагат за Кралство Дания; СЕ СПОРАЗУМЯХА ЗА СЛЕДНОТО:







Член 1

Цел и приложно поле

Целта на настоящото споразумение е да улесни издаването на визи на гражданите на Република Молдова за планиран престой за срок от не повече от 90 дни в рамките на период от 180 дни.

Член 2

Обща разпоредба

1. Визовите улеснения, предвидени в настоящото споразумение, се прилагат към гражданите на Република Молдова само дотолкова, доколкото те не са освободени от изискването за визи от законовите и подзаконовите разпоредби на ►M1 Европейския съюз ◄ или държавите-членки, настоящото споразумение или други международни споразумения.

2. Националното законодателство на Република Молдова или на държавите-членки, или законодателството на ►M1 Европейския съюз ◄ се прилага към въпроси, които не са обхванати от разпоредбите на настоящото споразумение, като отказ за издаване на виза, признаване на документи за пътуване, доказателство за достатъчни средства за издръжка, отказ за влизане в страната и мерки за експулсиране.

Член 3

Определения

За целите на настоящото споразумение:

а) „държава-членка“ означава всяка държава-членка на Европейския съюз с изключение на Кралство Дания, Република Ирландия и Обединеното кралство;

б) „гражданин на Европейския съюз“ означава гражданин на държава-членка по смисъла на буква а);

в) „гражданин на Република Молдова“ означава всяко лице, което притежава молдовско гражданство;

г) „виза“ означава разрешение, издадено от държава-членка, или решение, взето от такава държава, което е необходимо при:

— влизане за планиран престой в държава-членка или в няколко държави-членки за срок не повече от 90 дни в рамките на период от 180 дни,

— влизане с цел транзитно преминаване през територията на тази държава-членка или на няколко държави-членки.

д) „законно пребиваващо лице“ означава гражданин на Република Молдова, на когото е разрешено или който има право да остане за повече от 90 дни на територията на държава-членка въз основа на законодателството на ►M1 Европейския съюз ◄ или на националното законодателство.

Член 4

Писмени доказателства относно целта на пътуването

1. За следните категории граждани на Република Молдова са достатъчни следните документи за обосноваване на целта на пътуване до другата страна:

а) за членовете на официални делегации, които в резултат на официална покана, отправена до Република Молдова, участват в срещи, консултации, преговори или програми за обмен, както и в прояви, провеждани на територията на една от държавите-членки от междуправителствени организации:

— писмо, издадено от орган на Република Молдова, потвърждаващо, че кандидатът е член на молдовска делегация, която пътува до територията на другата страна, за да участва в посочените прояви, придружено от копие на официалната покана;

б) за лица, упражняващи свободни професии, участващи в международни изложби, конференции, симпозиуми, семинари или други подобни прояви, провеждани на територията на държавите-членки:

— писмено искане от домакин организация, потвърждаващо, че съответното лице е участник в проявата;

в) за бизнесмени и представители на бизнес организации:

— писмено искане от юридическото лице или дружеството домакин, или офис, или клон на такова юридическо лице или дружество, държавни или местни власти на държавата-членка или организационни комитети на търговско-промишлени изложения, конференции и симпозиуми, провеждани на териториите на държавите-членки, заверено от Държавната регистрационна камара на Република Молдова;

▼M1

г) за шофьори, извършващи услуги по международен превоз на товари и пътници до териториите на държавите членки с превозни средства, регистрирани в Република Молдова:

— писмено искане от националната асоциация на превозвачите на Република Молдова, предвиждащо превоз по международните пътища, в което се посочват целта, маршрутът, продължителността и честотата на пътуванията;

▼B

д) за членовете на влаков и локомотивен персонал и персонал на хладилни вагони на международни влакове, пътуващи до териториите на държавите-членки:

— писмено искане от компетентното железопътно дружество на Република Молдова, посочващо целта, продължителността и честотата на пътуванията;

▼M1

е) за журналисти и техническия екип, който ги придружава служебно:

— удостоверение или друг документ, издаден от професионална организация или от работодателя на кандидата, доказващ, че съответното лице е квалифициран журналист, и в който се посочва, че целта на пътуването е осъществяване на журналистическа дейност или доказващ, че лицето е член на техническия екип, придружаващ служебно журналиста;

▼B

ж) за лица, участващи в научни, културни и артистични дейности, включително университетски програми и други програми за обмен:

— писмено искане от организацията домакин за участие в тези дейности;

з) за ученици, студенти, лица, участващи в програма за следдипломно обучение и придружаващи ги преподаватели, които предприемат пътувания с цел обучение или общообразователна подготовка, включително в рамките на програми за обмен, както и други свързани с образованието дейности:

— писмено искане или удостоверение за записване от приемащия университет, колеж или училище или студентска карта или удостоверение за курсовете, които лицето ще посещава;

и) за участници в международни спортни прояви и лицата, които ги придружават служебно:

— писмено искане от организацията домакин, компетентни органи, национални спортни федерации и национални олимпийски комитети на държавите-членки;

й) за участници в официални програми за обмен, организирани от побратимени градове и други населени места:

— писмено искане от административния ръководител/кмета на тези градове или населени места;

▼M1

к) за близки роднини — съпруг(а), деца (включително осиновени деца), родители (включително настойници), баби и дядовци и внуци — посещаващи граждани на Република Молдова, които пребивават законно на територията на държавите членки, или граждани на Европейския съюз, пребиваващи на територията на държавата членка, на която са граждани:

— писмено искане от лицето домакин;

▼B

л) за представители на организации на гражданското общество, когато предприемат пътуване с цел участие в образователна подготовка, семинари, конференции, включително и в рамките на програми за обмен:

— писмено искане, издадено от организацията домакин, потвърждение, че лицето наистина представлява организация на гражданското общество, и удостоверение за учредяване на съответната организация от съответния регистър, издадено от държавен орган в съответствие с националното законодателство;

м) за участници в погребални церемонии:

— официален документ, потвърждаващ факта на смъртта, както и потвърждение на наличието на родство или друга връзка между заявителя и покойника;

н) за посещение на военни и граждански гробища:

— официален документ, потвърждаващ съществуването и запазването на гроба, наличието на родство или друга връзка между заявителя и покойника;

о) за лица на посещение по медицински причини и необходимите придружаващи лица:

— официален документ от медицинското заведение, потвърждаващ необходимостта от медицинска грижа в това заведение, необходимостта от придружител и доказателство за достатъчни финансови средства за заплащане на лечението;

▼M1

п) за участници в официални програми на Европейския съюз за трансгранично сътрудничество, като например по Европейския инструмент за съседство и партньорство (ЕИСП):

— писмено искане от организацията домакин.

▼B

2. Писменото искане, посочено в параграф 1 от настоящия член, съдържа следните данни:

а) за поканеното лице: име и фамилия, дата на раждане, пол, гражданство, номер на документа за самоличност, период и цел на пътуването, брой на влизанията и имената на съпруга(та) и децата, придружаващи поканеното лице;

б) за лицето, което отправя поканата: име, фамилия и адрес;

в) за юридическото лице, дружеството или организацията, които отправят поканата: пълно наименование и адрес и:

— ако искането е издадено от организация или орган — името и длъжността на лицето, което подписва искането;

— ако лицето, което оправя поканата, е юридическо лице или дружество, офис или клон на такова юридическо лице, установено на територията на държава-членка, регистрационния номер съгласно националното законодателство на съответната държава-членка.

3. За категориите лица, посочени в параграф 1, всички категории визи се издават по опростена процедура, без изискване на друго доказателство, покана или потвърждение във връзка с целта на пътуването, предвидени от законодателството на държавите-членки.

Член 5

Издаване на многократни визи

▼M1

1. Дипломатическите представителства и консулските служби на държавите членки издават многократни визи със срок на валидност пет години на следните категории лица:

а) членове на национални и регионални правителства и парламенти, на конституционни и върховни съдилища, ако те не са освободени от изискването за виза с настоящото споразумение, при изпълнението на служебните им задължения;

б) постоянни членове на официални делегации, които в резултат на официална покана, отправена до Република Молдова, следва редовно да участват в срещи, консултации, преговори или програми за обмен, както и в мероприятия, провеждани на територията на държавите членки от междуправителствени организации;

в) съпрузи и деца (включително осиновени деца), които са на възраст под 21 години или са на издръжка, и родители (включително настойници), посещаващи граждани на Република Молдова, законно пребиваващи на територията на държавите членки, или граждани на Европейския съюз, пребиваващи на територията на държавата членка, на която са граждани;

г) бизнесмени и представители на бизнес организации, които пътуват редовно до държавите членки;

д) журналисти и техническият екип, който ги придружава служебно.

Чрез дерогация от първата алинея, когато необходимостта или намерението да се пътува често или редовно са явно ограничени до по-кратък период, срокът на валидност на многократната виза се ограничава до този период, и по-специално когато

— в случая на лицата, изброени в буква а), срокът на мандата,

— в случая на лицата, изброени в буква б), срокът на валидност на статута на постоянен член на официална делегация,

— в случая на лицата, изброени в буква в), срокът на валидност на разрешението за законно пребиваване на гражданите на Република Молдова, законно пребиваващи в Европейския съюз,

— в случая на лицата, изброени в буква г), срокът на валидност на статута на представител на бизнес организация или на трудовия договор, или

— в случая на лицата, изброени в буква д), трудовият договор

е по-кратък от пет години.

2. Дипломатическите представителства и консулските служби на държавите членки издават многократни визи със срок на валидност една година на следните категории лица, при условие че през предходната година те са получили поне една виза и са я използвали в съответствие със законите за влизане и престой на посетената държава:

а) членове на официални делегации, които в резултат на официална покана, отправена до Република Молдова, следва редовно да участват в срещи, консултации, преговори или програми за обмен, както и в мероприятия, провеждани на територията на държавите членки от междуправителствени организации;

б) представители на организации на гражданското общество, пътуващи редовно до държавите членки с цел обучение, семинари или конференции, включително в рамките на програми за обмен;

в) лица, упражняващи свободни професии, участващи в международни изложения, конференции, симпозиуми, семинари или други подобни мероприятия, които пътуват редовно до държавите членки;

г) шофьори, извършващи услуги по международен превоз на товари и пътници до териториите на държавите членки с превозни средства, регистрирани в Република Молдова;

д) членове на влаков и локомотивен персонал и на персонал на хладилни вагони на международни влакове, пътуващи до териториите на държавите членки;

е) лица, участващи в научни, културни и артистични дейности, включително университетски и други програми за обмен, които пътуват редовно до държавите членки;

ж) студенти и лица, участващи в програми за следдипломно обучение, които редовно пътуват с цел обучение или образователна подготовка, включително в рамките на програми за обмен;

з) участници в международни спортни прояви и лица, които ги придружават служебно;

и) участници в официални програми за обмен, организирани от побратимени градове или други населени места;

й) участници в официални програми на Европейския съюз за трансгранично сътрудничество, като например по Европейския инструмент за съседство и партньорство (ЕИСП).

Чрез дерогация от първата алинея, когато необходимостта или намерението да се пътува често или редовно са явно ограничени до по-кратък период, срокът на валидност на многократната виза се ограничава до този период.

3. Дипломатическите представителства и консулските служби на държавите членки издават многократни визи със срок на валидност от най-малко две години и най-много пет години на категориите лица, посочени в параграф 2, при условие че през предходните две години те са използвали едногодишната многократна виза в съответствие със законодателството за влизане и престой на посетената държава, освен ако необходимостта или намерението да се пътува често или редовно са явно ограничени до по-кратък период, като в този случай срокът на валидност на многократната виза се ограничава до този период.

▼B

4. Общият срок на пребиваване за лицата, посочени в параграфи от 1 до 3, не следва да надвишава 90 дни в рамките на период от 180 дни на територията на държавите-членки.

Член 6

Такси за обработка на заявленията за визи

1. Таксата за обработка на заявленията за визи на молдовски граждани е в размер на 35 евро.

Посочената сума може да бъде преразгледана в съответствие с процедурата, предвидена в член 15, параграф 4.

▼M1

2. Без да се засягат разпоредбите на параграф 4, следните категории лица са освободени от такси за обработка на заявлението за виза:

▼B

а) близки роднини — съпрузи, деца (включително осиновени), родители (включително настойници), баби, дядовци и внуци на граждани на Република Молдова, които пребивават законно на територията на държавите-членки ►M1 или граждани на Европейския съюз, пребиваващи на територията на държавата членка, на която са граждани ◄ ;

б) членове на национални и регионални правителства и парламенти, конституционни и върховни съдилища, в случай че не са освободени от изискването за виза с настоящото споразумение;

в) членове на официални делегации, които в резултат на официална покана, отправена до Република Молдова, следва да участват в срещи, консултации, преговори или програми за обмен, както и в прояви, провеждани на територията на държавите-членки от междуправителствени организации;

г) ученици, студенти, лица, участващи в програма за следдипломно обучение, и придружаващи ги преподаватели, които предприемат пътувания с цел обучение или общообразователна подготовка, включително в рамките на програми за обмен, както и други свързани с обучение дейности;

д) лица с увреждания и техният придружител, ако е необходимо;

е) лица, които са представили документи, доказващи необходимостта от пътуването им по хуманитарни причини, включително с цел получаване на спешна медицинска помощ, и придружител на такова лице, или с цел присъствие на погребение на близък роднина или за посещение на близък роднина, който е сериозно болен;

ж) участници в международни спортни прояви и служебно придружаващите ги лица;

з) лица, участващи в научни, културни и артистични дейности, включително университетски и други програми за обмен;

и) участници в официални програми за обмен, организирани от побратимени градове или други населени места;

й) журналисти ►M1 и техническият екип, който ги придружава служебно ◄ ;

к) деца на възраст под 18 години и деца на издръжка под 21 години;

л) пенсионери;

м) шофьори, извършващи услуги по международен превоз на товари и пътници до териториите на държавите-членки с превозни средства, регистрирани в Република Молдова;

н) членове на влаков и локомотивен персонал и на персонал на хладилни вагони, пътуващи до териториите на държавите-членки;

о) лица, упражняващи свободни професии, участващи в международни изложби, конференции, симпозиуми, семинари или други подобни прояви, провеждащи се на територията на държавите-членки;

▼M1

п) участници на възраст до 25 години в семинари, конференции, спортни, културни или образователни събития, организирани от организации с нестопанска цел;

р) представители на организации на гражданското общество, предприемащи пътувания с цел обучение, семинари, конференции, включително в рамките на програми за обмен;

с) участници в официални програми на Европейския съюз за трансгранично сътрудничество, като например по Европейския инструмент за съседство и партньорство (ЕИСП).

Първата алинея се прилага и когато целта на пътуването е транзит.

▼B

3. Чрез дерогация от параграф 1 България и Румъния, които са обвързани от достиженията на правото от Шенген, но които все още не издават шенгенски визи, могат да освободят от такса за обработване на заявления за визи за краткосрочно пребиваване гражданите на Република Молдова до датата, определена с решение на Съвета за пълното прилагане от тяхна страна на достиженията на правото от Шенген в областта на визовата политика.

▼M1

4. Ако някоя държава членка си сътрудничи с външен доставчик на услуги с оглед издаване на визи, външният доставчик на услуги може да удържи такса за услугата. Тази такса е пропорционална на разходите, направени от външния доставчик на услуги при изпълнение на неговите задачи, и не надхвърля 30 EUR. Държавите членки запазват възможността всички кандидати да подават заявленията си директно в техните консулства. Външният доставчик на услуги изпълнява дейностите си в съответствие с Визовия кодекс при пълно зачитане на молдовското законодателство.

Член 6а

Подаване на заявление в отсъствие на кандидата

Консулствата на държавите членки могат да отменят изискването за лично явяване, когато кандидатът им е известен като добросъвестно и надеждно лице, освен ако от кандидата не се изисква да се яви лично за събиране на биометрични данни.

▼B

Член 7

Продължителност на процедурите за обработка на заявленията за визи

1. Дипломатическите и консулските представителства на държавите-членки вземат решение относно искането за издаване на виза в срок 10 календарни дни от датата на получаване на заявлението и документите, необходими за издаване на виза.

2. Срокът за вземане на решение по заявлението за виза може да бъде продължен до 30 календарни дни в отделни случаи, по-специално когато е необходимо по-внимателно проучване на заявлението.

3. Срокът за вземане на решение по заявлението за виза може да бъде съкратен до 2 работни дни или по-малко в спешни случаи.

▼M1

Член 8

Заминаване в случай на изгубени или откраднати документи

Граждани на Европейския съюз и граждани на Република Молдова, които са изгубили своите документи за самоличност, или от които тези документи са били откраднати по време на престоя им на територията на Република Молдова или на държавите членки, могат да напуснат територията на Република Молдова или на държавите членки въз основа на валидни документи за самоличност, разрешаващи им да пресекат границата, издадени от дипломатическите представителства или консулските служби на държавите членки или на Република Молдова, без каквато и да е виза или друго разрешително.

▼B

Член 9

Удължаване на визата при изключителни обстоятелства

Визите на гражданите на Република Молдова, които нямат възможност да напуснат територията на държавите-членки в срока, посочен в техните визи, в резултат на обстоятелства, представляващи непреодолима сила, се продължават безплатно в съответствие с действащото законодателство на приемащата държава за срока, необходим за тяхното завръщане в държавата на постоянното им пребиваване.

Член 10

▼M1

Дипломатически и служебни паспорти

▼B

1. Гражданите на Република Молдова, които притежават валидни дипломатически паспорти, могат да влизат, излизат и да преминават транзитно през териториите на държавите-членки, без да имат визи.

▼M1

2. Гражданите на Република Молдова, които притежават валидни биометрични служебни паспорти, могат да влизат, излизат и да преминават транзитно през териториите на държавите членки, без да притежават визи.

▼M1

3. Лицата, посочени в параграфи 1 и 2, могат да остават на териториите на държавите членки за срок не по-дълъг от 90 дни в рамките на период от 180 дни.

▼B

Член 11

Териториална валидност на визите

При спазване на националните правила и разпоредби относно националната сигурност на държавите-членки и на правилата на ЕС за издаване на визи с ограничена териториална валидност на гражданите на Република Молдова е разрешено да пътуват в рамките на територията на държавите-членки при същите условия като гражданите на Европейския съюз.

Член 12

Съвместен комитет за управление на настоящото споразумение

1. Страните създават Съвместен комитет от експерти (наричан по-долу „Комитет“), съставен от представители на Европейския ►M1 съюз ◄ и Република Молдова. ►M1 Европейският съюз ◄ се представлява от ►M1 Европейската комисия ◄ , подпомагана от експерти от държавите-членки.

2. Комитетът има, по-специално, следните задачи:

а) наблюдение на изпълнението на настоящото споразумение;

б) предлагане на изменения или допълнения на настоящото споразумение;

в) решаване на спорове, произтичащи от тълкуването или прилагането на разпоредбите на настоящото споразумение.

3. Комитетът заседава всеки път, когато е необходимо, по искане на една от страните и най-малко веднъж годишно.

4. Комитетът приема свой процедурен правилник.

Член 13

Отношение на настоящото споразумение към двустранни споразумения между държави-членки и Република Молдова

►M1 1. ◄ Считано от влизането му в сила, настоящото споразумение има предимство пред разпоредбите на двустранните или многостранните споразумения или договорености, сключени между отделните държави-членки и Република Молдова, доколкото разпоредбите на последните споразумения или договорености уреждат въпроси, които са предмет на настоящото споразумение.

▼M1

2. Разпоредбите на двустранни споразумения или спогодби, сключени между отделните държави членки и Република Молдова преди влизането в сила на настоящото споразумение, предвиждащи освобождаване на притежателите на небиометрични служебни паспорти от изискването за виза, продължават да се прилагат, без да се засяга правото на въпросните държави членки или Република Молдова да денонсират или спрат прилагането на тези двустранни споразумения или спогодби.

▼B

Член 14

Клауза за реципрочност

▼M1

Република Молдова може да въведе отново изискването за визи за граждани или определени категории граждани на всички държави членки, но не и за граждани или определени категории граждани на отделни държави членки.

▼B

Ако Република Молдова въведе отново изискването за визи за гражданите на ЕС или определени категории от тези граждани, улесненията, предоставени съгласно настоящото споразумение за молдовските граждани, ще се прилагат автоматично на основата на реципрочност към съответните гражданите на ЕС.

Член 15

Заключителни клаузи

1. Настоящото споразумение се ратифицира или одобрява от страните в съответствие с техните процедури и влиза в сила на първия ден от втория месец след датата, на която страните се нотифицират взаимно за приключването на посочените процедури.

2. Чрез дерогация от параграф 1 настоящото споразумение влиза в сила на датата на влизане в сила на споразумението между Европейската общност и Република Молдова за обратно приемане на лица, ако тази дата е след датата, предвидена в параграф 1.

3. Настоящото споразумение се сключва за неопределен срок, освен ако се прекрати в съответствие с параграф 6.

4. Настоящото споразумение може да бъде изменяно само с писменото съгласие на страните. Измененията влизат в сила, след като страните са се нотифицирали взаимно за приключването на техните вътрешни процедури, необходими за тази цел.

5. Всяка страна може да спре прилагането на настоящото споразумение изцяло или отчасти по причини, свързани с обществения ред, защитата на националната сигурност или защитата на общественото здраве. Другата страна се нотифицира за решението за спиране не по-късно от 48 часа преди неговото влизане в сила. Страната, спряла прилагането на настоящото споразумение, информира незабавно другата страна веднага след като отпаднат причините за това спиране.

6. Всяка страна може да прекрати настоящото споразумение с писмена нотификация до другата страна. Настоящото споразумение престава да действа 90 дни след датата на такава нотификация.

Съставено в Брюксел на десети октомври две хиляди и седма година в два еднообразни екземпляра на английски, български, гръцки, датски, естонски, испански, италиански, латвийски, литовски, малтийски, немски, нидерландски, полски, португалски, румънски, словашки, словенски, унгарски, фински, френски, чешки, шведски и молдовски език, като всички текстове са автентични.

За Европейската общност

Por la Comunidad Europea

Za Evropské společenství

For Det Europæiske Fællesskab

Für die Europäische Gemeinschaft

Euroopa Ühenduse nimel

Για την Ευρωπαϊκή Κοινότητα

For the European Community

Pour la Communauté européenne

Per la Comunità europea

Eiropas Kopienas vārdā

Europos bendrijos vardu

Az Európai Közösség részéről

Għall-Komunitá Ewropea

Voor de Europese Gemeenschap

W imieniu Wspólnoty Europejskiej

Pela Comunidade Europeia

Pentru Comunitatea Europeană

Za Európske spoločenstvo

Za Evropsko skupnost

Euroopan yhteisön puolesta

För Europeiska gemenskapen

Pentru Comunitatea Europeană

Pentru Comunitatea Europeană

За Република Молдова

Por la República de Moldova

Za Moldavskou republiku

For Republikken Moldova

Für die Republik Moldau

Moldova Vabariigi nimel

Για τη Δημοκρατία της Μολδαβίας

For the Republic of Moldova

Pour la République de Moldova

Per la Repubblica di Moldova

Moldovas Republikas vārdā

Moldovos Respublikos vardu

A Moldovai Köztársaság részéről

Għar-Repubblika tal-Moldova

Voor de Republiek Moldavië

W imieniu Republiki Mołdowy

Pela República da Moldávia

Pentru Republica Moldova

Za Moldavskú republiku

Za Republiko Moldavijo

Moldovan tasavallan puolesta

För Republiken Moldavien

Pentru Republica Moldova

ПРИЛОЖЕНИЕ

ПРОТОКОЛ КЪМ СПОРАЗУМЕНИЕТО ОТНОСНО ДЪРЖАВИТЕ-ЧЛЕНКИ, КОИТО НЕ ПРИЛАГАТ ИЗЦЯЛО ДОСТИЖЕНИЯТА НА ПРАВОТО ОТ ШЕНГЕН

Държавите-членки, които са обвързани с достиженията на правото от Шенген, но които все още не издават шенгенски визи, до приемане на съответното решение на Съвета във връзка с това, издават национални визи, чиято валидност е ограничена до тяхната собствена територия.

Тези държави-членки могат да признават едностранно шенгенските визи и разрешенията за пребиваване с цел транзитно преминаване през тяхната територия в съответствие с Решение № 895/2006/ЕО на Европейския парламент и на Съвета от 14 юни 2006 г.

Тъй като Решение № 895/2006/ЕО от 14 юни 2006 г. не се прилага за Румъния и България, Европейската комисия ще предложи приемането на подобни разпоредби с цел предоставяне на възможност на тези държави да признават едностранно шенгенските визи и разрешения за пребиваване и други такива документи, издавани от други държави-членки, които не са напълно интегрирани към шенгенското пространство, за целите на транзитното преминаване през тяхната територия.

СЪВМЕСТНА ДЕКЛАРАЦИЯ ОТНАСНО ДАНИЯ

Страните отбелязват, че настоящото споразумение не се прилага за процедури за издаване на визи от дипломатически и консулски представителства на Кралство Дания.

При такива обстоятелства е желателно властите на Дания и Република Молдова да сключат без забавяне двустранно споразумение за улесняване на издаването на визи за краткосрочно пребиваване при условия, сходни с тези на споразумението между Европейската общност и Република Молдова.

СЪВМЕСТНА ДЕКЛАРАЦИЯ ОТНОСНО ОБЕДИНЕНОТО КРАЛСТВО И ИРЛАНДИЯ

Страните отбелязват, че настоящото споразумение не се прилага на територията на Обединеното кралство и Ирландия.

При такива обстоятелства е желателно властите на Обединеното кралство, Ирландия и Република Молдова да сключат двустранни споразумения за улесняване на издаването на визи.

СЪВМЕСТНА ДЕКЛАРАЦИЯ ОТНОСНО ИСЛАНДИЯ И НОРВЕГИЯ

Страните вземат предвид тясното сътрудничество между Европейската общност и Норвегия и Исландия, и по-специално по силата на споразумението от 18 май 1999 г. относно присъединяването на тези страни към процеса на изпълнение, прилагане и развитие на достиженията на правото от Шенген.

При такива обстоятелства е желателно властите на Норвегия, Исландия и Република Молдова да сключат без забавяне двустранни споразумения за улесняване на издаването на визи за краткосрочно пребиваване при условия, сходни с тези на споразумението между Европейската общност и Република Молдова.

СЪВМЕСТНА ДЕКЛАРАЦИЯ ОТНОСНО КОНФЕДЕРАЦИЯ ШВЕЙЦАРИЯ И ЛИХТЕНЩАЙН

Ако споразумението между ЕС, ЕО и Конфедерация Швейцария относно присъединяването на Конфедерация Швейцария към процеса на изпълнение, прилагане и развитие на достиженията на правото от Шенген и протоколите към това споразумение относно Лихтенщайн, е влязло в сила към момента на приключване на преговорите с Република Молдова, ще бъде приета съвместна декларация по отношение на Швейцария и Лихтенщайн.

ДЕКЛАРАЦИЯ НА ЕВРОПЕЙСКАТА ОБЩНОСТ ОТНОСНО ДОСТЪПА НА КАНДИДАТИТЕ ЗА ВИЗИ И ХАРМОНИЗИРАНЕТО НА ИНФОРМАЦИЯТА ЗА ПРОЦЕДУРИТЕ ЗА ИЗДАВАНЕ НА ВИЗИ ЗА КРАТКОСРОЧНО ПРЕБИВАВАНЕ И ДОКУМЕНТИТЕ, КОИТО СЛЕДВА ДА БЪДАТ ПРЕДСТАВЕНИ ПРИ КАНДИДАТСТВАНЕ ЗА ВИЗИ ЗА КРАТКОСРОЧНО ПРЕБИВАВАНЕ

Като отчита колко е важна прозрачността за кандидатите за визи, Европейската общност напомня, че законодателното предложение за преработка на Общите консулски инструкции относно визите за дипломатическите и консулски представителства, което бе прието от Европейската комисия на 19 юли 2006 г. и понастоящем се разисква между Европейския парламент и Съвета, разглежда въпроса за условията на достъп на кандидатите за визи до дипломатическите и консулските представителства на държавите-членки.

Във връзка с информацията, която трябва да бъде предоставена на кандидатите за визи, Европейската общност счита, че е необходимо да се вземат подходящи мерки: в най-общ план, да се изготви основна информация за кандидатите относно процедурите и условията за подаване на заявление за визи и за тяхната валидност,

Европейската общност ще изготви списък с минимални изисквания, за да гарантира, че на молдовските кандидати е предоставена съгласувана и уеднаквена основна информация и от тях се изисква да предоставят, по правило, същите подкрепящи документи.

Посочената информация следва да бъде широко разпространена (на информационните табла на консулствата, във вид на брошури, чрез електронни страници и др.).

Дипломатическите и консулските представителства на държавите-членки предоставят информация относно съществуващите съгласно достиженията на правото от Шенген възможности за улесняване на издаването на визи за краткосрочно пребиваване за всеки отделен случай, и по-специално за добросъвестни кандидати.

ДЕКЛАРАЦИЯ НА ЕВРОПЕЙСКАТА КОМИСИЯ ОТНОСНО ПРЕДСТАВИТЕЛСТВОТО И ЕДИННИЯ ЦЕНТЪР ЗА ПОДАВАНЕ НА ЗАЯВЛЕНИЯ ЗА ВИЗИ В КИШИНЕВ

Като отчита трудностите, които молдовските граждани изпитват при подаванена заявления за шенгенски визи поради ограниченото консулско присъствие на държави-членки от шенгенското пространство, Европейската комисия силно насърчава държавите-членки и по-специално онези държави-членки, които издават шенгенски визи, да разширят присъствието си в Република Молдова, като се възползват напълно от наличните възможности: откриване на самостоятелно представителство, представляване от друга държава-членка или пълно използване на няколко възможности, произтичащи от съществуването на Единен център за подаване на заявления за визи в Кишинев.

ДЕКЛАРАЦИИ ОТНОСНО МЕСТНИЯ ГРАНИЧЕН ТРАФИК

ПОЛИТИЧЕСКА ДЕКЛАРАЦИЯ НА РУМЪНИЯ ОТНОСНО МЕСТНИЯ ГРАНИЧЕН ТРАФИК

Румъния заявява своята готовност да започне преговори за двустранно споразумение с Република Молдова с цел прилагане на режим на местен пограничен трафик, създаден с Регламент (ЕО) № 1931/2006 на ЕО от 20 декември 2006 г., който определя правилата за местен граничен трафик по външните сухопътни граници на държавите-членки и изменя Шенгенската конвенция.

ПОЛИТИЧЕСКА ДЕКЛАРАЦИЯ НА РЕПУБЛИКА МОЛДОВА ОТНОСНО МЕСТНИЯ ГРАНИЧЕН ТРАФИК

Република Молдова заявява своята готовност да започне преговори за двустранно споразумение с Румъния с цел прилагане на режим на местен граничен трафик.